## La Generalitat amplia les entitats beneficiàries de les ajudes per a la promoció de la igualtat i incrementa les bonificacions per a les que es troben en municipis afectats per la riuada

*** Servicis Socials adapta la normativa a les noves realitats de les polítiques d’igualtat actuals
* La dotació econòmica total és d’1.000.000 euros i es distribuïx entre les diferents entitats beneficiàries**

La Vicepresidència Primera i Conselleria de Servicis Socials, Igualtat i Vivenda ha actualitzat les bases reguladores que regiran el procediment de concessió d’ajudes econòmiques per a fomentar el moviment associatiu de dones i per a la promoció de la igualtat en la Comunitat Valenciana, segons ha publicat el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/28445) (DOGV).

La principal novetat d’esta nova actualització de la normativa potencia el compromís de la Generalitat amb la reconstrucció de les zones afectades per la dana i incorpora una bonificació de deu punts més a les entitats el domicili social de les quals es trobe en municipis danyats per la riuada, impulsant així la seua recomposició socioeconòmica.

Altres novetats de les actuals bases reguladores és que aposten per adaptar-se a les noves realitats de les polítiques d’igualtat ampliant les entitats beneficiàries que promocionen i fomenten la igualtat d’oportunitats.

A més, s’aclarix el tipus d’accions que poden dur-se a terme en cada projecte subvencionable, com les campanyes de sensibilització o els projectes d’estudi, divulgació i investigació.

També es preveu l’objectivació dels criteris de valoració per a fomentar la qualitat tècnica i varietat dels projectes que es presenten. La dotació econòmica total és d’1.000.000 euros i es distribuïx entre les diferents entitats beneficiàries.

La secretària autonòmica d’Igualtat i Diversitat, Asunción Quinzá, ha destacat que “este avanç en l’accés a les ajudes suposa mantindre una línia de progrés i d’aposta ferma per aconseguir la igualtat real entre hòmens i dones des de la gestió i des de l’impuls de la Conselleria a les entitats compromeses amb la sensibilització i la promoció de projectes enfocats a la igualtat real en tots els àmbits de la vida”.

D’esta manera, “la Conselleria fomenta i impulsa els projectes relacionats amb trobades territorials entre diferents associacions de dones i les activitats dirigides a la prevenció de la violència contra les dones i a fomentar la igualtat en l’àmbit educatiu, cultural i artístic, així com en el laboral i de lideratge femení, en el de la salut, en el de l’esport, en el rural i en el de la conciliació i la corresponsabilitat”, ha assenyalat Quinzá.

Fecha: 06/08/2025